
RAPORT   COMUN

asupra propunerii legislative privind reglementarea serviciilor prestate de către  furnizorii de  energie către populaţie


În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru industrii şi servicii au fost sesizate, spre dezbatere în fond, cu propunerea legislativă privind reglementarea serviciilor prestate de  către  furnizorii de  energie către  populaţie, transmisă cu adresa    nr. Plx 334 din  8 iulie 2014,  înregistrată la comisie sub nr.4c-11/719 din 15 iulie 2014, respectiv nr.4c-3/224/2015.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 31 martie 2015.


Propunerea legislativă are ca obiect reglementarea modalităţii de  facturare şi de plată a serviciilor prestate de  către furnizorii de  energie electrică sau  termică utilizatorilor casnici, urmând ca stabilirea sumelor datorate să se realizeze doar prin raportare la contoarele de  consum, fără posibilitatea de facturare anticipată.


Consiliul Legislativ, a avizat favorabil  iniţiativa legislativă, cu  unele observaţii şi  propuneri, conform avizul nr.306 din 24 martie 2014.
Guvernul, prin adresa nr.1268 din 27 iunie 2014, nu  susţine adoptarea propunerii legislative. 
În conformitate cu prevederile art. 61 şi 63 din Regulamentul Camerei Deputaţilor, republicat, cele două Comisii au dezbătut iniţiativa legislativă în şedinţe separate. Membrii Comisiei pentru industrii şi servicii au examinat iniţiativa legislativă  în şedinţa din  14 octombrie 2015. Membrii Comisiei  juridice, de disciplină şi imunităţi au examinat iniţiativa legislativă în şedinţa din  data de  9 februarie 2016. 
Din numărul total de 26 de membri ai Comisiei juridice, de disciplină şi imunităţi au participat la dezbateri 22 deputaţi. Din numărul total de 18 membri ai Comisiei pentru industrii şi servicii au participat la şedinţă 16 deputaţi. 

                      În urma dezbaterilor, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea propunerii legislative privind reglementarea serviciilor prestate de către furnizorii de energie către populaţie.



În raport cu obiectul şi conţinutul său, propunerea legislativă face parte din categoria legilor organice.

 VICEPREŞEDINTE,                                              PREŞEDINTE,
             Nicolae Ciprian NICA                                              Iulian Iancu           

                 SECRETAR,                                                          SECRETAR,
         Sorin Constantin STRAGEA                                    Radu Bogdan ŢÎMPĂU 
Consilier parlamentar,
Florica Manole
Consilier parlamentar

